b'\n_START_ARTICLE_\nOrder of Merit\n_START_SECTION_\nInsignier\n_START_PARAGRAPH_\nOrdenstegnet for Order of Merit er et bl\xc3\xa5kantet r\xc3\xb8dt kors med utsvingede armer. Midtmedaljongen er bl\xc3\xa5 med hvit bord og b\xc3\xa6rer i midten innskriften \xc2\xabFOR MERIT\xc2\xbb i gull. Medaljongen er omgitt av en krans i gr\xc3\xb8nt. Korset er opphengt i b\xc3\xa5ndet i en krone. N\xc3\xa5r ordenen tildeles for milit\xc3\xa6re fortjenester, legges to sverd i kors bak korset. Ordensb\xc3\xa5ndet er r\xc3\xb8dt og bl\xc3\xa5tt.\n_START_SECTION_\nTildeling\n_START_PARAGRAPH_\nOrdenen er begrenset til monarken og 24 medlemmer fra Storbritannia eller Samveldet av nasjoner. Fordi det ikke f\xc3\xb8lger adelskap eller tittel med ordenen, er Order of Merit anvendelig for \xc3\xa5 hedre personer fra Canada, der slike ikke tillates tildelt. Ordenen har fra innstiftelsen v\xc3\xa6rt \xc3\xa5pen for kvinner. Florence Nightingale ble i 1907 ordenens f\xc3\xb8rste kvinnelige medlem. Selv om ordenen formelt har en sivil og milit\xc3\xa6r avdeling, er antallet milit\xc3\xa6re tildelinger sv\xc3\xa6rt f\xc3\xa5. _NEWLINE_I tillegg til ordin\xc3\xa6re medlemmer kan utlendinger fra andre land utnevnes til \xc3\xa6resmedlemmer. Antallet utnevnelser til \xc3\xa6resmedlem har v\xc3\xa6rt begrenset. Det er foretatt kun 11 slike tildelinger. Blant \xc3\xa6resmedlemmene er fl\xc3\xa5teadmiral Togo, feltmarskalk Foch,  feltmarskalk Joffre, Dwight D. Eisenhower, Albert Schweitzer og Moder Teresa._NEWLINE_Etter de siste utnevnelsene i 2015, er til sammen 195 personer hedret med Order of Merit.'